SMD บวก 3% หลังคว้าออเดอร์ “เครื่องมือแพทย์” กว่า 131 ลบ. โบรกฯชี้ Q3 โตเด่น ชูเป้า 20 บ.
SMD บวก 3% หลังคว้าออเดอร์ "เครื่องมือแพทย์" 2 รพ.สนาม กว่า 131 ลบ.คาดดีมานด์ใช้เครื่องมือและอุปกรณ์ทางการแพทย์ยังเพิ่มสูงต่อเนื่อง โบรกฯชี้ไตรมาส 3 โตเด่น แนะ “ซื้อ” ชูเป้า 20 บ.
17 ก.ย. 2564

ผู้สื่อข่าวรายงานว่าวันนี้ (17 ก.ย.2564) ราคาหุ้น บริษัท เซนต์เมด จำกัด (มหาชน) หรือ SMD ณ เวลา 14.55 น. อยู่ที่ระดับ 15.20 บาท เพิ่มขึ้น 0.40 บาท หรือ 2.70% โดยทำจุดสูงสุดที่ 15.40 บาท และทำจุดต่ำสุดที่ 14.80 บาท ด้วยมูลค่าการซื้อขาย 79.95 ล้านบาท

 
ทั้งนี้ด้วยราคาหุ้น SMD ที่ปรับตัวขึ้นบนกระดานนั้นเนื่องมาจาก SMD ได้รับใบสั่งซื้อครุภัณฑ์การแพทย์สำหรับโรงพยาบาลสนาม 2 แห่ง มูลค่ารวม 131.30 ล้านบาท คาดดีมานด์ใช้เครื่องมือและอุปกรณ์ทางการแพทย์ยังเพิ่มสูงต่อเนื่อง โดยเฉพาะการรักษาผู้ป่วยติดเชื้อโควิด-19 ที่มีอาการหนัก
บริษัทหลักทรัพย์ เคทีบีเอสที จำกัด (มหาชน) ระบุในบทวิเคราะห์ (17 ก.ย.2564) โดยทางฝ่ายวิจัยมองเป็นบวกเล็กน้อยต่อข่าวดังกล่าว ในขณะที่ตัวเลขผู้ติดเชื้อลดลง แต่หลายบริษัทยังคงเดินหน้าในการจัดเตรียมรพ. สนามอยู่ ซึ่งคาดว่าเป็นไปตามมาตรการของภาครัฐที่ให้บริษัททำ lock &amp; seal คาดว่าหลายๆบริษัทอาจจะต้องทำรพ. สนามมากขึ้น ซึ่งจะหนุนยอดขายของ SMD
ทั้งนี้ยังคงมุมมองว่ายอดขายเครื่องมือแพทย์จะ Peak ในไตรมาส 3/2564 หากตัวเลขผู้ติดเชื้อยังคงลดลงต่อเนื่อง อย่างไรก็ดีการเปิดประเทศอาจจะทำให้ยอดผู้ติดเชื้อเร่งตัวขึ้นได้อีกครั้ง เบื้องต้นแนะนำ “ซื้อ” ที่ราคาเป้าหมาย 20.00 บาท อิงปี 2565 ค่า PER ที่ 22 เท่า
 
 